RÂNDUIALA SĂVÂRŞIRII SFINTELOR SLUJBE 



STUDIUL 1 

VECERNIA 

A. Rânduiala slujirii Vecerniei de către un singur preot, fără diacon 

1. Vecernia mare: 

- sâmbăta seara; 

- FĂRĂ SLUJBA LlTIEi; 

Preotul: - aflându-se în faţa Sfintei Mese, face trei închinăciuni, sărută 
Sfânta Masă, după care ridică perdeaua sfintelor uşi şi, având 
culionul pe cap şi fiind înveşmântat cu epitrahilul, rosteşte 
binecuvântarea mică: 

Binecuvântat este Dumnezeul nostru, totdeauna, acum şi 
pururea şi în vecii vecilor, închinându-se cu evlavie. 

Strana: răspunde Amin, după care se rostesc rugăciunile începătoare, 
începând cu Slavă Ţie, Dumnezeul nostru, slavă Ţie, şi continuând 
cu împărate ceresc... Sfinte Dumnezeule... Preasfântă Treime... şi 
Tatăl nostru... 

Preotul: rosteşte ecfonisul rugăciunii Tatăl nostru...: Că a Ta este 
împărăţia şi puterea şi slava, a Tatălui şi a Fiului şi a Sfântului 
Duh, acum şi pururi şi în vecii vecilor. 

Strana: - răspunde Amin şi imediat cel rânduit citeşte Psalmul 103: 
Binecuvintează, suflete al meu, pe Domnul..., cu introducerea 
Veniţi să ne închinăm..., rostită de trei ori. 

Preotul: - în timpul imediat următor după începerea citirii Psalmului, 
luând Liturghierul în mâna dreaptă şi ţinându-l apropiat de piept, iese 
prin uşa de miazănoapte (nord) a altarului şi, stând în faţa uşilor 
împărăteşti, îşi descoperă capul şi citeşte în taină cele şapte rugăciuni 
ale Vecerniei, închinându-se la finalul fiecări rugăciuni, rugăciuni care se 
succed după cum urmează: 

- Rugăciunea întâi: Dumnezeule, Îndurate şi Milostive...; 

- Rugăciunea a doua: Doamne, nu cu mânia Ta să ne mustri...; 

- Rugăciunea a treia: Doamne, Dumnezeul nostru, adu-Ţi aminte de 



noi., 



- Rugăciunea a patra: Cel ce, cu cântări fără de tăcere şi cu doxologii 

FĂRĂ DE ÎNCETARE, EŞTI LĂUDAT...; 

- Rugăciunea a cincea: Doamne, Doamne, Cel ce, cu palma Ta cea 

PREACURATĂ, CUPRINZI TOATE...) 

- Rugăciunea a şasea: Dumnezeule Cel mare şi minunat...; 

- Rugăciunea a şaptea: Dumnezeule Cel mare şi preaînalt...; 

- după încheierea citirii rugăciunilor, îşi acoperă capul şi aşteaptă 
încheierea citirii Psalmului, după care rosteşte Ectenia mare: Cu pace 
Domnului să ne rugăm, pe care o încheie prin rostirea ecfonisului: 

Că Ţie se cuvine toată slava, cinstea şi închinăciunea, Tatălui şi 
Fiului şi Sfântului Duh, acum şi pururea şi în vecii vecilor, 
după care intră în altar, prin uşa dinspre miazăzi (sud). 
Strana: după rostirea Ecteniei mari, cântă stihurile alese din psalmii 
Catismei I: Fericit bărbatul... 

- în timpul cântării Fericit bărbatul..., Preotul rămâne în altar, în 
faţa Sfintei Mese. 

Preotul: după cântarea stihurilor alese din Catisma I, rosteşte o Ectenie 
mică: Iară şi iară, cu pace Domnului să ne rugăm, rostită din 
Sfântul Altar, din faţa Sfintei Mese, pe care o încheie cu ecfonisul: 

Că a Ta este stăpânirea şi a Ta este împărăţia şi puterea şi 
slava, a Tatălui şi a Fiului şi a Sfântului Duh, acum şi 
pururea şi în vecii vecilor. 

Strana: după Ectenia mică rostită de preot, cântă stihurile Psalmului 
140: Doamne, strigat-am către Tine, auzi-mă... şi ale Psalmului 
141: Cu glasul meu către Domnul am strigat..., care însoţesc 
stihirile glasului de rând al învierii, cântate din Octoihul Mare (sau 
Octoihul Mic), precum şi stihirile Sfinţilor, cântate din Minei 

- doar primele două stihuri: 

Doamne strigat-am către Tine, auzi-mă. la aminte 

glasul rugăciunii mele când strig către Tine, auzi-mă, 

Doamne şi Să se îndrepteze rugăciunea mea ca tămâia 

înaintea Ta; ridicarea mâinilor mele, jertfa de seară, 

auzi-mă Doamne, 

se cântă independent, sub forma unor cântări de sine stătătoare, 

celelalte stihuri, rând pe rând, fiind alipite stihirilor de rând din 

Octoih şi Minei, în număr de zece. 

- stihurile care premerg cele zece stihiri sunt următoarele: 

a. stihul: Scoate din temniţă sufletul meu, ca să laude numele Tău; 

b. stihul: Pe mine mă aşteaptă drepţii, până ce-mi vei răsplăti mie; 

c. stihul: Dintru adâncuri am strigat către Tine, Doamne, Doamne, 

AUZI GLASUL MEUj 

d. Stihul: Fie urechile Tale cu luare aminte la glasul rugăciunii 
mele; 

e. stihul: De Te vei uita la fărădelegi, Doamne, Doamne, cine va 

SUFERI, CĂ LA TlNE ESTE MILOSTIVIREA; 



f. stihul: Pentru numele Tău Te-am aşteptat, Doamne; aşteptat-a 
sufletul meu spre cuvântul tău, nădăjduit-a sufletul meu în 
Domnul; 

g. stihul: Din straja dimineţii până în noapte, din straja dimineţii să 

NĂDĂJDUIASCĂ ISRAEL SPRE DOMNUL; 

h. stihul: Că la Domnul este milă şi multă mântuire la El; şi El va 

izbăvi pe Israel din toate fărădelegile lui; 
i. Stihul: Lăudaţi pe Domnul toate neamurile, lăuda-ţi-L pe El toate 

popoarele; 
j. stihul: Că S-a întărit mila Lui peste noi şi adevărul Domnului 

RĂMÂNE ÎN VEAC; 

Preotul: când strana cântă stihul Să se îndrepteze rugăciunea mea, 
ca tămâia înaintea Ta, primeşte cădelniţa de la paraclisier şi punând 
în căţuie tămâia necesară, o binecuvintează cu mâna dreaptă, rostind 
rugăciunea specifică: 

Tămâie îţi aducem Ţie, Hristoase, Dumnezeul nostru, întru 

miros de bună 

mireasmă duhovnicească, pe care primind-o întru 

jertfelnicul Tău cel mai presus de ceruri, trimite-ne nouă 

harul Preasfântului Tău Duh, 
şi începe cădirea mare, adică a întregului lăcaş şi a credincioşilor prezenţi, 
începând din altar, conform următoarei rânduieli: 

- stând în faţa Sfintei Mese şi ţinând mâna stângă la piept, 
sub epitrahil, iar în cea dreaptă având cădelniţa, cădeşte 
de trei ori în faţa Sfintei Mese, după care ocoleşte Sfânta 
Masă în cele patru laturi, prin partea de miazăzi (sud), 
cădind fiecare latură de trei ori, plecându-se puţin de 
fiecare dată când o cădeşte a doua oară; 

- după ce a cădit latura dinspre miazănoapte (nord), se 
întoarce spre dreapta şi cădeşte proscomidiarul, iar mai 
apoi Scaunul de sus, după care cădeşte Sfinţii zugrăviţi pe 
pereţii Sfântului Altar, începând de la proscomidiar şi 
ocolind Sfânta Masă în sens invers; 

- apoi, revine în faţa Sfintei Mese, de unde cădeşte din nou 
de trei ori; 

- dacă uşile împărăteşti sunt închise, iese prin uşa dinspre 
miazănoapte şi vine în faţa uşilor împărăteşti şi, stând pe 
solee, cu faţa către Sfântul Altar, cădeşte mai întâi uşile 
împărăteşti de trei ori, după care cădeşte icoana 
Mântuitorului şi icoana Maicii Domnului, apoi icoana 
hramului şi a celorlalţi Sfinţi care sunt zugrăviţi în partea 
dinspre miazăzi (sud) a catapetesmei, apoi icoanele din 
partea dinspre miazănoapte (nord), adică cele din dreapta 
icoanei Maicii Domnului; 



- când uşile împărăteşti sunt deschise, iese din altar prin sfintele 
uşi, pe care nu le mai cădeşte, ci începe cădirea din naos, de la 
icoanele împărăteşti, continuând cu celelalte, conform rânduielii. 

- apoi, se întoarce spre dreapta, vine în mijlocul naosului, 
sub policandru, de unde, aşezându-se cu faţa spre răsărit, 
cădeşte icoana de pe tetrapod cu icoana praznicului sau a 
hramului, apoi icoana laterală, cea dispre miazănoapte 
(nord) de iconostas, dacă există. 

- după aceea, se întoarce spre dreapta şi cădeşte scaunul 
arhieresc de trei ori, continuând să cădească din acelaşi loc 
strana dreaptă, apoi se întoarce spre dreapta şi cădeşte 
strana stângă . 

- în continuare, merge în pronaos, unde cădeşte icoana 
Mântuitorului, apoi a Maicii Domnului, după care icoanele şi 
credincioşii din latura dinspre miazăzi (sud), apoi icoanele 
şi credincioşii din latura dinspre miazănoapte a 
pronaosului. 

- mai apoi, revine în mijlocul bisericii, sub policandru, de 
unde cădeşte spre răsărit (est) de trei ori, apoi scaunul 
arhieresc, tetrapodul, icoana Mântuitorului şi icoana Maicii 
Domnului de pe iconostas, după care intră în altar, prin uşa 
dinspre miazăzi, dacă uşile împărăteşti sunt închise, sau 
prin uşile împărăteşti, dacă acestea sunt deschise. 

- apoi, vine în faţa Sfintei Mese, unde cădeşte de trei ori, 
iar mai apoi cădeşte Proscomidiarul, Scaunul cel de sus şi 
clericii care se află în altar. 

Strana: în timpul cădirii săvârşite de Preot, cântă stihurile şi stihirile din 
Octoih şi Minei, după rânduială, încheind ciclul de cântări din această 
secţiune prin stihirile de la Slavă... şi de la Şi acum... 

Preotul: în timp ce Strana începe cântarea stihului Că s-a întărit mila 
Lui peste noi şi adevărul Domnului rămâne în veac, însoţit de 
stihira corespunzătoare, îmbracă felonul , după care, în timp ce Strana 
cântă stihira de la Slavă..., deschide sfintele uşi , pentru ca în timpul 
cântării stihirii de la Şi acum... (Dogmatica glasului de rând al 
învierii), având capul descoperit şi purtând cădelniţa în mâna dreaptă, 
să se închine în faţa Sfintei Mese de trei ori , după care să 
ocolească Sfânta Masă pe partea sa dreaptă, înainte mergându-i 
paraclisierul, purtând sfeşnicul cu o lumânare aprinsă. 
- iese din altar prin uşa de miazănoapte (nord) şi merge până în mijlocul 
bisericii, unde se opreşte şi se aşează cu faţa spre răsărit, după care, 
plecându-şi capul, rosteşte în taină rugăciunea intrării: 

Seara şi dimineaţa şi la amiază Te lăudăm, Te 
binecuvântăm, îţi mulţumim şi ne rugăm Ţie, Stăpâne al 
tuturor, lubitorule de oameni, Doamne. îndreptează 

rugăciunea noastră ca tămâia înaintea Ta şi nu pleca inimile 
noastre spre cuvinte sau cugete viclene, ci ne izbăveşte de 
toţi cei ce vânează sufletele noastre. Că spre Tine sunt, 
Doamne, Doamne, ochii noştri, şi întru Tine am nădăjduit; 
să nu ne ruşinezi pe noi, Dumnezeul nostru; 

- apoi, mută cădelniţa în mâna stângă şi rosteşte, tot în taină, ecfonisul: 

Că Ţie se cuvine toată slava, cinstea şi închinăciunea, Tatălui şi 
Fiului şi Sfântului Duh, acum şi pururea şi în vecii vecilor. 
Amin, 
după care binecuvintează intrarea, rostind: 

Binecuvântată este intrarea sfinţilor Tăi, totdeauna, acum 
şi pururea şi în vecii vecilor. Amin 

- după aceasta, începe cădirea mică, conform următoarei rânduieli: 

- RÂNDUIALA CĂDIRII MICI! 

- cădirea mică se face la fel ca şi cădirea mare, cu singura 
deosebire că se cădeşte numai în Sfântul Altar şi în naos, fără a se 
trece în pronaos. 

- după ce a săvârşit cădirea mică, rămâne în faţa uşilor împărăteşti, 
pentru ca după ce Strana a cântat stihira de la Şi acum..., să rostească: 
înţelepciune, drepţi!, cădind cruciş. 

Strana: cântă imnul: 

Lumină lină a sfintei slave a Tatălui ceresc, Celui fără de 
moarte, a sfântului, fericitului, lisuse Hristoase! Venind la 
apusul soarelui, lăudăm pe Tatăl şi pe Fiul şi pe Sfântul 
Duh, Dumnezeu. Vrednic eşti în toată vremea a fi lăudat de 
glasuri cuvioase, Fiul lui Dumnezeu, Cel ce dai viaţă, pentru 
aceasta toată lumea Te măreşte. 

Preotul: la cuvintele ...lăudăm pe Tatăl şi pe Fiul şi pe Sfântul 
Duh... ale imnului Lumină lină..., tămâiază de trei ori spre sfintele uşi, 
după care intră în Sfântul Altar, dă cădelniţa paraclisierului, pentru ca 
mai apoi, mergând spre partea dreptă a Sfintei Mese, să se îndrepte 
spre scaunul de sus, în faţa căruia face două închinăciuni, pentru ca 
după încheierea cântării imnului Lumină lină..., stând în latura de 
răsărit a Sfintei Mese, nu chiar pe mijloc (în mijlocul acestei laturi a 
Sfintei Mese fiind poziţionată Sfânta Cruce), cu faţa spre credincioşi şi cu 
mâinile strânse la piept, sub felon, să provoace cântarea Prochimenului, 
după cum urmează: 

- Preotul: Să luăm aminte! Pace tuturor. 

- Strana: Şi duhului tău. 

- Preotul: înţelepciune, să luăm aminte! 

- Strana: cântă Prochimenul zilei de sâmbătă, cu stihurile 
corespunzătoare, de cinci ori, după cum urmează: 

- Domnul a împărăţit, întru podoabă S-a îmbrăcat. 



- cu stihurile: 

- îmbrăcatu-S-a Domnul întru putere şi S-a încins; 

- Pentru că a întărit lumea, care nu se va clătina; 

Casei Tale se cuvine sfinţenie, Doamne, întru 
lungime de zile; 

Preotul: - înainta de încheierea cântării Prochimenului, din locul în care 
se află, în spatele Sfintei Mese, cu faţa spre credincioşi, se întoarce cu 
faţa spre Scaunul de Sus şi mai face încă o închinăciune în faţa sa, după 
care vine în faţa Sfintei Mese şi rosteşte Ectenia întreită: Să zicem toţi, 
din tot sufletul şi din tot cugetul nostru, să zicem, pe care o 
încheie cu ecfonisul: Că milostiv şi iubitor de oameni Dumnezeu 
eşti şi Ţie slavă înălţăm, Tatălui şi Fiului şi Sfântului Duh, acum 
şi pururi şi în vecii vecilor. 

Strana: - după ecfonisul Ecteniei întreite, cel rânduit citeşte rugăciunea: 
învredniceşte-ne, Doamne, în seara aceasta, fără de păcat 
să ne păzim noi. Binecuvântat eşti, Doamne, Dumnezeul 
părinţilor noştri şi lăudat şi preaslăvit este numele Tău în 
veci, Amin. Fie, Doamne, mila ta spre noi, precum am 
nădăjduit întru Tine. Binecuvântat eşti, Doamne, învaţă-ne 
îndreptările Tale. Binecuvâtat eşti, Stăpâne, înţelepţeşte-ne 
cu îndreptările Tale. Binecuvâtat eşti, Sfinte, luminează-ne 
cu îndreptările Tale. Doamne, mila Ta este în veac; lucrurile 
mâinilor Tale nu le trece cu vederea. Ţie se cuvine laudă, 
Ţie se cuvine cântare, Ţie slavă se cuvine, Tatălui şi Fiului şi 
Sfântului Duh, acum şi pururea şi în vecii vecilor. Amin. 

Preotul: - după rugăciunea rostită la strană, din faţa Sfintei Mese, 
rosteşte Ectenia cererilor: 

Să plinim rugăciunea noastră cea de seară, Domnului, 
pe care o încheie cu ecfonisul: 

Că bun şi iubitor de oameni Dumnezeu eşti şi Ţie slavă 
înălţăm, Tatălui şi Fiului şi Sfântului Duh, acum şi pururi şi 
în vecii vecilor, 
după care, întorcându-se cu faţa spre credincioşi şi binecuvântându-i, 
spune: Pace tuturor!, (Strana: - răspunde: Şi duhului tău!), după 
care se întoarce cu faţa spre răsărit, spunând: Capetele noastre 
Domnului să le plecăm! (Strana: - cântă, rar: Ţie, Doamne!), pentru 
ca în timp ce Strana cântă ceea ce este rânduit, să rostească în taină, cu 
capul descoperit şi plecat, rugăciunea plecării capetelor: 

Doamne, Dumnezeul nostru, Cel ce ai plecat cerurile şi Te-ai 
pogorât pentru mântuirea neamului omenesc, caută spre 
robii Tăi şi spre moştenirea Ta. Că Ţie, Judecătorului celui 
înfricoşător şi iubitor de oameni, şi-au plecat capetele şi 
grumajii robii Tăi, nu de la oameni aşteptând ajutorul, ci 
nădăjduind în mila Ta şi dorind după mântuirea Ta. Pe 

aceştia păzeşte-i în toată vremea, în seara de acum şi în 
noaptea ce vine, de tot vrăşmaşul şi de toată lucrarea cea 
potrivnică a diavolului de cugete deşarte şi de gânduri rele, 

după care, acoperându-şi capul, rosteşte cu voce tare ecfonisul: Fie 
stăpânirea împărăţiei Tale binecuvântată şi preamărită, a 
Tatălui şi a Fiului şi a Sfântului Duh, acum şi pururea şi în vecii 
vecilor. 

Strana: - fiind sâmbătă seara, cântă stihirile Stihoavnei glasului de rând 
din Octoih, în număr de patru, prima fără stih, iar următoarele trei cu 
următoarele stihuri: 

Domnul a împărăţit, întru podoabă S-a îmbrăcat; 
îmbrăcatu-S-a Domnul întru putere şi S-a încins; 

- Pentru că a întărit lumea, care nu se va clătina; 

- Casei Tale se cuvine sfinţenie, Doamne, întru lungime de 
zile; 

- apoi, se cântă stihira de la Slavă..., a Sfântului zilei din Minei, urmată 
de stihira de la Şi acum..., a Născătoarei de Dumnezeu din Octoih, pe 
glasul pe care s-a cântat stihira de la Slavă..., a Sfântului. 

- după cântarea stihirilor de la Stihoavnă, se va cânta imnul: 

Acum slobozeşte pe robul Tău, Stăpâne, după cuvântul Tău, 

în pace, că văzură ochii mei mântuirea Ta, pe care ai gătit-o 

înaintea feţei tuturor popoarelor, lumină spre descoperirea 

neamurilor şi slava poporului tău Israel, 

pentru ca mai apoi să fie rostite rugăciunile începătoare, începând cu 

Sfinte Dumnezeule... (de trei ori) şi continuând cu Slavă... Şi 

acum..., Preasfântă Treime, miluieşte-ne pe noi..., Doamne, 

miluieşte (de trei ori), Slavă... Şi acum... şi rugăciunea Tatăl 

nostru... 

Preotul: - după rugăciunea Tatăl nostru..., rosteşte ecfonisul: Că a Ta 
este împărăţia şi puterea şi slava, a Tatălui şi a Fiului şi a 
Sfântului Duh, acum şi pururi şi în vecii vecilor. 

Strana: - răspunde cu Amin şi începe cântarea Troparelor, după cum 
urmează: 

- Troparul învierii, al glasului învierii, din Octoih; 

- Slavă..., alături de Troparul Sfântului zilei, din Minei; 

- Şi acum..., alături de Troparul Născătoarei de la glasul pe care s-a 
cântat Troparul Sfântului 1 . 

Preotul: - după cântarea Troparelor, deschide uşile împărăteşti şi 
rosteşte: înţelepciune! 



1 Când în Minei sunt doi Sfinţi, cu Tropare diferite, atunci, după Troparul învierii, se cântă primul Tropar din Minei, 
fără Slavă..., apoi al doilea Tropar din Minei, cu Slavă..., după care se cântă Şi acum..., alături de Troparul 
Născătoarei de Dumnezeu din Octoih, de la glasul pe care s-a cântat al doilea Tropar din Minei. 

Strana: - răspunde: Binecuvintează! 

Preotul: - din faţa uşilor împărăteşti şi îndreptat cu faţa spre credincioşi, 
face otpustul slujbei, după cum urmează: 

Preotul: - plecându-se spre icoana Mântuitorului şi închinându-se, 
spune: 

Cel ce este binecuvântat, Hristos Dumnezeul nostru, 
totdeauna, acum şi pururi şi pururi şi în vecii vecilor. 

Strana: - răspunde: Amin şi continuă cu: 

întăreşte, Dumnezeule, sfânta şi dreapta credinţă a 
dreptmăritorilor creştini şi Sfântă Biserica Ta o păzeşte 
în veacul veacului. 

Preotul: - apoi, plecându-se şi închinându-se înspre icoana Maicii 
Domnului, rosteşte: 

Preasfântă Născătoare de Dumnezeu, miluieşte-ne pe 
noi! 

Strana: - rosteşte: 

Ceea ce eşti mai cinstită decât Heruvimii şi mai mărită, 
fără de asemănare, decât Serafimii, care, fără 
stricăciune, pe Dumnezeu Cuvântul ai născut, pe tine, 
cea cu adevărat Născătoare de Dumnezeu, te mărim. 

Preotul: - apoi, plecându-se şi închinându-se spre icoana 

Mântuitorului, spune: 

Slavă Ţie, Hristoase, Dumnezeul nostru, nădejdea 

noastră, slavă Ţie! 

Strana: - răspunde cu: 

Slavă... Şi acum... Doamne miluieşte (de trei ori), 

Părinte, binecuvintează! 

Preotul: - stând cu faţa spre apus (vest), între sfintele uşi, rosteşte 

otpustul, astfel: 

Cel ce a înviat din morţi, Hristos, Adevăratul 
Dumnezeul nostru, pentru rugăciunile Preacuratei 
Maicii Sale, ale Sfinţilor măriţilor şi întru tot lăudaţilor 
Apostoli, ale Sfântului (N) (al cărui hram îl poartă biserica), 
ale Sfântului (N), a cărui pomenire o săvârşim, ale 
Sfinţilor şi drepţilor dumnezeieşti Părinţi loachim şi 
Ana şi pentru ale tuturor Sfinţilor, să ne miluiască şi să 
ne mântuiască pe noi, ca un bun şi de oameni iubitor. 

Strana: - răspunde: Amin. 

Preotul: - întorcându-se, apoi, cu faţa spre răsărit şi închinându-se 

în faţa icoanei Mântuitorului, rosteşte: 

Pentru rugăciunile Sfinţilor Părinţilor noştri, Doamne, 
lisuse Hristoase, Dumnezeul nostru, miluieşte-ne pe 
noi! 

Strana: - răspunde: Amin. 

